Nóg 'n Super Sokkie in die Moederstad - Afrikaanse Musiek Nuus
5 Mei 2019 5 Mei 2019 Digitaal
Op 11 Mei 2019 bied GrandWest en Super Events weer die uiters gewilde Super Sokkie aan in die Grand Arena.
Dis 'n vieruur lange aaneenlopende sokkiedans partytjie met top Suid Afrikaanse kunstenaars: Theuns Jordaan, Kurt Darren, Karlien van Jaarsveld, Jan Bloukaas en Suid-Afrika se gunsteling partytjie duo Die Campbells.
"Ons is ongelooflik opgewonde om Super Sokkie weer by GrandWest aan te bied. Gedurende 2016 het ons met die Super Sokkie by GrandWest 'n Super Sokkie-wêreldrekord opgestel, met 1108 paartjies (2216 mense) wat terselfde tyd gesokkie het. Ons sien vreeslik uit na 'n heerlike aand met fantastiese vermaak," het Kurt Darren en Tony Campbell die eienaars van Super Events gesê.
Kaartjies is beskikbaar by Computicket teen R150 per persoon vir algemene toegang en R250 per persoon vir die VIP-opsie.
Trek jou dansskoene aan en kom dans saam of kom sing net al jou gunsteling treffers saam. Bederf gerus al die moeders met 'n heerlike aand uit as 'n Moedersdag geskenk.